SUHETO ITI AKKUB | ADDA PAY KADI MAARAMIDAM ITI SITUASIONMO?
Ti Problema: Sangabunton a Trabaho
KASAPULANDAKA dagiti annakmo itan. Ken uray ti boss-mo. Sa adda pay ipapaaramid ti asawam. Ay-aywanam pay ti masakit a nanangmo. Saan a kasta ti biag nga inarapaapmo, ngem kada aldaw a kastoy lattan ti mapaspasamak. “Awan met ti maaramidak ta kasapulandak,” naibagam. Ngem saanmo a pagsayaatan, wenno uray isuda, no aramidem ti amin nga ipapaaramidda. Ania ti maaramidam iti situasionmo?
PAGTULADAN ITI BIBLIA: MOISES
Ni Moises laeng ti ukom iti Israel idi panawen ti Biblia. Mabalin a pampanunotenna nga ar-aramidenna laeng no ania ti kasapulan. Ngem kuna ti katuganganna a lalaki: ‘Saan a husto ti ar-aramidem. Parparigatem laeng ta bagim.’ Inrekomendana nga ited ni Moises kadagiti kualipikado a lallaki ti kaaduan a trabaho ti maysa nga ukom, ket dagiti laeng nadadagsen a kaso ti iyulida ken Moises. Impasiguradona: ‘No aramidem daytoy dikanto marigatan ket agawidto dagiti tattao a naibanag dagiti parikutda.’—Exodo 18:17-23, Ti Baro a Naimbag a Damag Biblia.
TI INARAMID NI DELINA
Kas naibaga iti umuna nga artikulo, adda sakit ni Delina a dystonia. Ay-aywananna pay ti tallo a manongna nga adda depektona. “Nakitak a maksayan ti stress no dagiti laeng trabaho iti agmalem ti sanguek ken saanak nga agitantan,” kunana. “Ibagbagak iti dadduma ti situasionko, isu nga adda dagiti naawatko a tulong kadakuada, pati ken lakayko. Mangiwayaak met iti bassit a tiempo kada bigat tapno ag-garden, a talaga a mangparparagsak kaniak.”
“Ta iti tunggal banag adda naituding a tiempo.”—Eclesiastes 3:1
TI MAARAMIDAM
No nakaad-adu ti trabahom a kasla saanmon a kontrolado ti biagmo, padasem dagitoy:
Agpatulongka iti sabsabali. Kas pagarigan, adda kadi annakmo nga adda pay la iti podermo a makatulong? Adda kadi kaarrubam a kapamilia wenno gayyemmo a mabalin a tumulong?
Ibagam iti dadduma no ania ti kasapulam. Kas pagarigan, makitungtongka iti boss-mo no adu unayen ti ipatpatrabahona. Ngem dina met kayat a sawen a kasla butbutngem nga agikkatkan iti trabahom. Basta ibagam laeng dagiti problemam. Baka met kayatna a kissayan ti trabahom.
Ilistam dagiti aramidem iti makadomingo. Mabalinmo kadi nga ipaaramid ti dadduma kadagita iti sabsabali?
Saanmo nga awaten ti amin nga awis. No dikan makapan gapu ta awan tiempom wenno nabannogka, ibagam dayta iti nasayaat a pamay-an.
Konklusion: No padasem nga aramiden ti amin, baka awan maileppasmo.
Ammuem ti Ad-adu Pay
No Kasano ti Kasayaatan a Panangusarmo iti Tiempom?
Ti maysa a pamay-an a mausarmo a naimbag ti tiempom ket ti panangtingitingmo iti biagmo babaen iti dua a panirigan. Ania dagita?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn